S-204/2010

Mál þetta, sem dómtekið var þann 16. september s.l., er höfðað með ákæru lögreglustjórans á Akureyri 16. ágúst 2010, á hendur X;

„fyrir líkamsárás, með því að hafa aðfaranótt sunnudagsins 17. janúar 2010, fyrir utan skemmtistaðinn Kaffi Akureyri við Strandgötu á Akureyri, ráðist að [A], og sparkað einu sinni í höfuð hennar og síðan einu sinni í öxl hennar, með þeim afleiðingum að hún hlaut eymsli framan til yfir vinstri öxl, mar á vinstra sköflungi og eymsli á vinstra lófa og höfuðverk.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkrafa. Í málinu gerir [A], bótakröfu á hendur ákærðu að fjárhæð kr. 709.942-, auk vaxta samkvæmt 8. gr. laga nr. 38, 2001, frá 17. janúar 2010, en dráttarvöxtum samkvæmt 9. gr. sömu laga frá 7. ágúst 2010 til greiðsludags.“

Af hálfu ákærðu er krafist vægustu refsingar sem lög leyfa. Þá er einkaréttarkröfu andmælt að hluta, en að auki krafðist skipaður verjandi ákærðu, Þ-kk-nf H-kk-nf hdl., hæfilegrar þóknunar vegna starfa sinna.

I.

Fyrir dómi hefur ákærða viðurkennt sakargiftir líkt og þeim er lýst í ákæruskjali.

Samkvæmt gögnum málsins, þ.á.m. læknisvottorðum dagsettum 17. og 20. janúar s.l., leitaði brotaþolinn A fyrst á slysadeild Sjúkrahússins á Akureyri að morgni 17. janúar. Í vottorði sem þá var gert er m.a. skráð að brotaþoli hafi greinst með heilahristing, tognun og ofreynslu á axlarlið og mar á fótlegg. Í síðara vottorðinu er því m.a. lýst að brotaþoli hafi enn viðvarandi höfuðverk og af þeim sökum hafi henni verið ávísað verkjalyfjum, en jafnframt er fjallað um nauðsyn sálgæslumeðferðar.

Með hliðsjón af framangreindu og játningu ákærðu fyrir dómi, sem einnig er í samræmi við rannsóknarskýrslur lögreglu þykir sök ákærðu samkvæmt ákæru nægjanlega sönnuð og er háttsemin þar réttilega færð til refsiákvæða, 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

II.

Við ákvörðun refsingar ákærðu verður litið til þess að mjög hættulegt verður að teljast að sparka í höfuð manns. Hins vegar verður m.a tillit tekið til þess að samkvæmt vottorði sakaskrár ríkisins hefur ákærða ekki áður gerst sek um refsiverða háttsemi, að hún er ung að árum, játaði brot sitt greiðlega og að allar aðstæður hennar hafa breyst mjög á síðustu misserum. Þykir refsing ákærðu að ofangreindu virtu og með hliðsjón af 1. og 3. tl. 1. mgr. 70. gr. almennra hegningarlaga nr. 19, 1940, hæfilega ákveðin tveggja mánaða fangelsi. Fært þykir að fresta fullnustu refsingarinnar og skal hún niður falla að liðnum tveimur árum frá uppsögu dómsins haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Einkaréttarkrafa.

Á-kk-nf P-kk-nf hæstaréttarlögmaður hefur fyrir hönd A lagt fram skaðabótakröfu á hendur ákærðu. Er krafan dagsett 8. júní 2010, en hún var endanlega sundurliðuð að því er varðaði miskabætur og sálfræðikostnað samkvæmt b lið 5. í dómi þann 13. september s.l.:

1. Vinnulaun kr. 9.381

2. Skemmd á fötum kr. 19.980

3. Sími kr. 49.900

4. Útlagður kostnaður vegna komu á sjúkrahús kr. 1.931

5. Kostnaður v/meðferðar hjá sálfræðingi:

a) v/ sjálfstyrkingarnámskeiðs á vorönn 2010 6 klst. samtals kr. 48.000

b) v/sálfræðiráðgjafar og samtalsmeðferðar

á vorönn 2010 10 klst. samtals kr. 80.000

6. Miskabætur kr. 420.000

7. Lögmannskostnaður að meðtöldum virðisaukaskatti kr. 80.750

Samtals kr. 709.942

Krafist er vaxta skv. 8. gr. laga nr. 38, 2001 frá 17. janúar 2010 en dráttarvaxta skv. 9. gr. sömu laga.

Bótakrafan er rökstudd og var henni fylgt eftir við meðferð málsins fyrir dómi og er um lagarök vísað til 26. gr. skaðabótalaga nr. 50, 1993.

Ákærðu var birt bótakrafa við skýrslutöku lögreglu þann 7. júlí 2010.

Fyrir dómi samþykkti ákærða kostnaðarlið að því er varðaði komugjöld á sjúkrahús samtals 1.981 króna en andmælti að öðru leyti öðrum liðum kröfunnar sem órökstuddum og of háum.

Í máli þessu hefur ákærða verið sakfelld fyrir líkamsárás og ber hún fébótaábyrgð gagnvart bótaþola vegna tjóns hennar.

Fallist er á að brotaþoli eigi rétt á að fá greiddar bætur vegna vinnutaps, en til stuðnings þeim kröfulið er yfirlýsing vinnuveitanda og fyrr nefnd læknisvottorð. Verður því fallist á kröfur hennar um nefnda fjárhæð 9.381 krónur. Þá er fallist á að brotaþoli eigi rétt á greiðslu vegna sálfræðiaðstoðar að hluta. Að virtum áður greindum læknisvottorðum eru bætur til hennar vegna þessa hæfilega ákveðnar 48.000 krónur. Þá ber að dæma ákærðu til að greiða 1.931 krónu vegna komugjalda á sjúkrahús. Brotaþoli á auk þess rétt á miskabótum úr hendi ákærðu, sbr. a-lið 26. gr. skaðabótalaga nr. 50, 1993, sbr. lög nr. 37, 1999, sem þykja hæfilega ákveðnar 100.000 krónur. Þá verða brotaþola dæmdar bætur vegna kostnaðar við að halda uppi bótakröfu sinni, sem þykja hæfilegar eins og krafist er 80.750 krónur að meðtöldum virðisaukaskatti. Aðrir liðir bótakrefjanda eru ekki nægjanlega rökstuddir og þar sem þeim hefur verið andmælt af hálfu ákærðu ber að vísa þeim frá dómi.

Samkvæmt ofangreindu verður ákærða dæmd til að greiða brotaþola, A, 240.062 krónur í bætur fyrir fjártjón og miska ásamt vöxtum eins og greinir í dómsorði.

Dæma ber ákærðu til að greiða málflutningsþóknun skipaðs verjanda síns, Þ-kk-ef H-kk-ef hdl. 81.575 krónur, að meðtöldum virðisaukaskatti.

Mál þetta var rekið samkvæmt málsmeðferðarreglum 164. gr. laga nr. 88, 2008.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð :

Ákærða, X, sæti fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins að telja, haldi hún almennt skilorð 57. gr. laga nr. 19, 1940, sbr. 4. gr. laga nr. 22, 1955.

Ákærða greiði A 240.062 krónur í bætur fyrir fjártjón og miska ásamt vöxtum skv. 8. gr. vaxtalaga nr. 38, 2001 frá 17. janúar 2010 til 7. júlí s.á., en með dráttarvöxtum skv. 9 gr. sbr. 1. mgr. 6. gr. vaxtalaga frá þeim degi til greiðsludags.

Ákærða greiði málflutningsþóknun skipaðs verjanda síns Þ-kk-ef H-kk-ef hdl. 81.575 krónur.